́шалъ ли єсѝ глаго́лы духѡ́вныя; уразумѣ́лъ ли єсѝ си́лу та́йны; позна́лъ ли єсѝ, какѡвы̀ су́ть бѡлѣ́зни соверше́ннагѡ ѿ свяще́нныя купѣ́ли, духо́внагѡ ѿрожде́нія на́шегѡ; какѡвы́ же су́ть приплѡ́дія, и исполне́ніе и побѣ̂дныя по́чєсти; и ка́кѡ во вла́сти на́шей є́сть,сію̀ преесте́ственную благода́ть и расти́ти и умаля́ти, си́рѣчь явля́ти и помрача́ти, єли́кѡ на́мъ мо́щно; помрача̂ющая же су́ть сія̂: ви́хрь жите́йскихъ веще́й, и тьма̀ ражда́ющаяся ѿ са́мыхъ страсте́й, я̀же, а́ки бу́ря, илѝ свирѣ́пый пото́къ, на ны̀ натека́ющи, и ду́шу потопля́ющи, нижѐ ѿдохну́ти, нижѐ воззрѣ́ти є́й попуща́ютъ къ и́стинному и блаже́нному добру̀, єгѡ́же ра́ди и сотвори́ся: но всю̀ єѐ ѿ возмуще́нія и ды́ма сласте́й поколеба́вшуся и ѡлютѣ́вшу помрача́ютъ и потопля́ютъ: я́коже па́ки си̂мъ проти̂вная, си́рѣчь ѿ за́повѣдей гдс̑нихъ ражда́ющаяся, не по пло́ти, но по ду́ху ходя́щымъ: дх҃омъ бо, глаго́летъ, ходи́те, и по́хѡти плотскі̂я не соверша́йте,полє́зна су́ть и спаси́тєльна, и на подо́біе лѣ́ствицы возво́дятъ ѝхъ на са́мый ве́рхъ, на высоча́йшую изъ̑ сте́пеней любо́вь, я́же є́сть бг҃ъ